**III. SOLUL**

**III.1. Calitatea solurilor: stare şi tendinţe**

***III.1.1. Repartiţia terenurilor pe clase de calitate***

Solul, prin poziţia, natura şi rolul său, este un rezultat al interacţiunii dintre mediul biotic şi abiotic, reprezentând un organism viu, în care se desfăşoară o viaţă intensă şi în care s-a stabilit un anumit echilibru ecologic.

Solurile determină producţia agricolă şi starea pădurilor, condiţionează învelişul vegetal, ca şi calitatea apei râurilor, lacurilor şi apelor subterane, reglează scurgerea lichidă şi solidă în bazinele hidrografice şi acţionează ca o geomembrană pentru diminuarea poluării aerului şi a apei, prin reţinerea, reciclarea şi neutralizarea poluanţilor, cum sunt substanţele chimice folosite în agricultură, deşeurile şi reziduurile organice şi alte substanţe chimice. Solurile, prin proprietăţile lor de a întreţine şi a dezvolta viaţa, de a se regenera, filtrează poluanţii, îi absorb şi îi transformă.

Dacă aerul şi apa reprezintă vectorii de transmitere a poluanţilor, solul reprezintă mediul de bioacumulare şi transformare a acestora. Prin depozitarea şi impregnarea cu pulberile şi gazele toxice din atmosferă antrenate de apa precipitaţiilor spre sol, folosirea excesivă a erbicidelor şi insecticidelor în culturile agricole, depozitarea necorespunzătoare a deşeurilor, solul devine contaminat, conducând astfel la apariţia unor dezechilibre ecologice. Pentru rădăcinile plantelor sunt accesibili toţi ionii aflaţi în apa solului, inclusiv cei toxici, iar plantele respective contaminate pot constitui hrană pentru animale şi om.

Calitatea terenurilor agricole cuprinde atât fertilitatea solului, cât şi modul de manifestare a celorlaţi factori de mediu faţă de plante. Din acest punct de vedere, terenurile agricole se grupează în 5 clase de calitate, diferenţiate după nota de bonitate medie, pe ţară (clasa I – 81-100 puncte – clasa a V-a – 1-20 puncte). Clasele de calitate ale terenurilor dau pretabilitatea acestora pentru folosinţele agricole.

Numărul de puncte de bonitate se obţine printr-o operaţiune complexă de cunoaştere aprofundată a unui teren, exprimând favorabilitatea acestuia pentru cerinţele de existenţă ale unor plante de cultură date, în condiţii climatice normale şi în cadrul folosirii raţionale[[1]](#footnote-1).

Fig. III.1.1.1. Suprafaţa terenurilor agricole pe clase de calitate după nota de bonitate,

la nivelul anului 2017 (ha) (*Sursa: Oficiul Judeţean pentru Studii Pedologice şi Agrochimice)*

Fig. III.1.1.2. Ponderea tipurilor de folosinţe din totalul agricol în judeţul Suceava la nivelul

anului 2016, comparativ cu anul 2012 (*Sursa: Anuarul Statistic al jud. Suceava)*

|  |  |
| --- | --- |
|  |  |
| **anul 2012** | **anul 2016** |

*Notă: pentru anii 2015 și 2016 datele sunt provizorii. Indicatorii sunt conform datelor de la Direcția pentru Agricultură Județeană Suceava.*

Analizând situaţia din anul 2016 comparativ cu anul 2012, din fig. III.1.1.2, se constată o reducere cu 1% a ponderii suprafeţelor de terenuri arabile și creșteri ușoare ale ponderii celorlalte tipuri de suprafețe agricole, în special a celor de fâneţe.

***III.1.2. Terenuri afectate de diverşi factori limitativi***

Degradarea solului este o preocupare majoră de mediu, cu multe dimensiuni, incluzând:

• *Eroziunea solului* este fenomenul prin care suprafaţa solului este îndepărtată de apă şi de vânt. Principalele cauze ale eroziunii solului sunt practicile neadecvate de gestionare a terenurilor, despădurirea, păşunatul excesiv, incendiile forestiere şi activităţile din construcţii. Ratele de eroziune sunt foarte sensibile, atât la climă, cât şi la utilizarea terenurilor, precum şi în urma practicii de conservare detaliată la nivelul solului. Având în vedere rata foarte lentă de formare a solului, orice pierdere de sol mai mare de 1 tonă pe hectar pe an poate fi considerată ca ireversibilă, pentru o perioadă de 50 - 100 ani. Eroziunea solului poate fi datorată apei sau vântului (eroziunea eoliană).

• *Impermeabilizarea (compactarea) solurilor* apare atunci când terenurile agricole sau alte terenuri sunt folosite în construcţii (pentru extinderea aşezărilor urbane şi pentru infrastructura de transport) şi toate funcţiile solului sunt pierdute.

• *Salinizarea (sărăturarea) solurilor* rezultă în urma intervenţiilor umane, cum ar fi practicile necorespunzătoare de irigare, utilizarea apei bogate în săruri pentru irigaţii şi / sau a condiţiilor precare de drenaj. Valori crescute ale concentraţiei de săruri în sol limitează potenţialul său agro-ecologic şi reprezintă o ameninţare ecologică şi socio-economică considerabilă pentru dezvoltarea durabilă.

• *Deşertificarea* înseamnă degradarea solului în zonele aride, semiaride şi uscat-subumede, determinate de diverşi factori, incluzând variaţiile climatice şi activităţile umane. Seceta este, de asemenea, asociată sau conduce la un risc crescut de eroziune a solului. Deşertificarea este o problemă în unele părţi din Marea Mediterană şi din Europa Centrală şi de Est.

• *Contaminarea solului* cu diverşi contaminanţi chimici este o problemă larg răspândită în Europa. Cei mai frecvenţi agenţi de contaminare în Europa sunt metalele grele şi uleiul mineral[[2]](#footnote-2).

Poziţia geografică a judeţului Suceava, condiţiile climatice specifice, geomorfologia acestuia sunt factori decisivi în afectarea solurilor ca urmare a fenomenelor meteorologice periculoase (ploi şi furtuni, viscol, îngheţ, căderi masive de zăpadă). La acestea se adaugă factorii antropici.

Judeţul Suceava ocupă un loc distinct în economia românească datorită diversităţii şi, în unele cazuri, bogăţiei resurselor sale naturale.

Cca. 53% din suprafaţa judeţului aparţine fondului forestier, respectiv cca. 7% din suprafaţa ţării.

În subsol se găsesc zăcăminte de mangan, minereuri cuprifere, sulf, barită, sare, gaze naturale, ape minerale, minereu uranifer, etc. iar cca. 42% din suprafaţă este reprezentată de terenuri arabile, majoritatea fiind situate de-a lungul văilor Siretului, Moldovei şi Sucevei.

Ramurile industriale reprezentative din judeţ sunt:

- industria lemnului, dezvoltată în corelaţie directă cu suprafaţa fondului forestier;

- industria alimentară, care se dezvoltă în corelaţie directă cu agricultura judeţului, pentru că se bazează în principal pe prelucrarea produselor animaliere (lapte, carne);

- industrie uşoară, reprezentată prin societăţi de confecţii şi tricotaje, pielărie şi încălţăminte;

- industria construcţiilor de maşini, reprezentată prin societăţile comerciale care produc scule şi rulmenţi;

- industria minieră, reprezentată în judeţ prin exploatarea şi prelucrarea minereurilor (minereuri cuprifere, polimetalice, de mangan, uranifere, sare), industrie aflată în declin în ultimele două decenii.

Toate aceste activităţi au condus la afectarea calităţii solului prin:

- depozitarea de deşeuri lemnoase, deşeuri din industria minieră, menajere;

- poluarea solului cu reziduuri şi deşeuri din industria alimentară şi uşoară;

- poluarea cu scurgeri accidentale de produse petroliere, substanţe chimice utilizate în fluxurile tehnologice;

- defrişări masive care au condus la apariţia - sau accentuarea - fenomenelor de alunecare, eroziune, acidifiere etc.

Principalele presiuni asupra stării de calitate a solurilor sunt:

a) *Exces de umiditate în sol*: în această categorie intră excesul de umiditate permanent (gleizarea) şi temporar (stagnogleizarea) cu o intensitate a procesului de la freatic umede şi stagnogleizare în adâncime până la gleizate submers şi stagnogleizate excesiv. Dintre arealele cu exces de umiditate permanent remarcăm partea coborâtă a depresiunii Rădăuţi (Volovaţ, Rădăuţi, Horodnic, Frătăuţii Vechi, parţial Vicovu de Sus, Grăniceşti), zona Baia – Sasca – Cornu Luncii, iar din cele cu exces de umiditate temporar bordura piemontană a Obcinei Mari ca şi cea a Subcarpaţilor Moldovei (Boroaia – Mălini – Bogdăneşti) cu luvosoluri tipice şi albice: Horodnic, Solca, Cacica, Baia, Boroaia, Marginea, Botoşana, Arbore, Cajvana; apoi în Podişul Dragomirnei: Siret, Muşeniţa, Calafindeşti, Bălcăuţi, Grămeşti, etc. Dar şi în Podişul Fălticenilor.

b) *Eroziunea prin apă*:

b1) *eroziunea de suprafaţă:* include mai ales zone din Podişul Fălticenilor: Dolhasca, Vultureşti, Forăşti, Preuteşti, Dolheşti dar şi în Podişul Dragomirnei: Adâncata, Suceava, Bosanci, Salcea. În aceste suprafeţe sunt incluse şi areale încadrate la eroziune slabă până la foarte puternică.

b2) *eroziune de adâncime:* se întinde în zona de podiş a judeţului Suceava, mai ales la Todireşti, Udeşti, Vultureşti, Preuteşti, Liteni, Gălăneşti, Cornu Luncii. Se remarcă o predominare a terenurilor afectate de eroziune în adâncime (ca şi cazul eroziunii în suprafaţă) în Podişul Fălticenilor.

c) *Alunecările de teren:* în cadrul lor predomină alunecările stabilizate (20.139ha), mai ales în Cacica, Botoşana, Cajvana, Todireşti şi în partea vestică a Podişului Dragomirnei spre valea Sucevei la Dărmăneşti şi în Podişul Fălticeni la Udeşti şi Fălticeni. Alunecările active (3.284 ha) sunt predominante în Podişul Fălticenilor (Preuteşti, Rădăşeni, Fălticeni, Forăşti) şi în Podişul Dragomirnei (Adâncata).

d) *Compactarea solurilor:* acest fenomen este prezent în toate teritoriile comunale situate în zona de podiş colectivizată. Fenomenul de tasare contribuie la reducerea producţiei prin micşorarea volumului util al porilor prezenţi în masa solului, implicit reducându-se volumul de apă util plantelor şi accesibilitatea ei pentru consum. Fenomenul se întâlneşte mai ales în Rădăuţi, Siret, Dorneşti, Drăguşeni, Grămeşti, Volovăţ, Vereşti, Grăniceşti, dar şi în alte zone ale judeţului, în proporţii variabile.

e) *Aciditate puternică şi moderată*: se întâlneşte răspândită în toate zonele judeţului. Predomină aciditatea moderată (163.468 ha) şi cea puternică (77.526 ha). Se remarcă aici zona montană, cu teritorii ce au peste 80 – 90% din suprafaţa afectată de acidifiere (Câmpulung Moldovenesc, Vatra Dornei, Gura Humorului, Breaza, Brodina, Broşteni, Cârlibaba, Dorna Arini, Frumosu, Izvoarele Sucevei, Iacobeni, Moldoviţa, Ostra, Panaci, Pojorâta, etc.), dar şi în zonele piemontane (Solca, Baia, Horodnic, Ciprian Porumbescu, Vicovu de Jos, Valea Moldovei) ca şi în cele de podiş (Preuteşti, Rădăşeni, etc.). Fenomenele de acidifiere pot fi combătute prin administrarea de amendamente calcaroase. Este demn de semnalat faptul că deficitul de fosfor poate fi parţial remediat prin administrarea de amendamente calcaroase, la pH-uri scăzute fosforul din sol prezentându-se în forme inaccesibile plantelor.

În ceea ce priveşte ponderea suprafeţelor acide şi slab sau foarte slab aprovizionate în fosfor, de aprox. 70% din total judeţ, se explică prin prezenţa unor soluri acide în zona de munte dar şi prin absenţa răspândirii de amendamente calcice pe toate terenurile pretabile. În acest sens trebuie menţionat faptul că în ultimii 5 ani, OSPA Suceava nu a avut nici o solicitare de studii pentru amendarea terenurilor. În teritoriile acoperite cu păşuni se mai impune îndepărtarea speciilor acidofile, ca şi măsuri agrotehnice de îndepărtare a excesului de umiditate (amenajare de şanţuri şi rigole sistematice şi nesistematice de scurgere, nivelare de exploatare, modelare în benzi cu coame), dat fiind că în zona de podiş şi piemont a judeţului Suceava fenomenele de acidifiere şi de sărăcire în elemente nutritive merg mână în mână cu procesele de stagnare a apei.

f) *Inundabilitatea:* se pot deosebi două situaţii şi anume inundabilitatea cauzată de râurile mari ale judeţului Suceava (Siret, Suceava, Moldova, Bistrita) în luncile proprii, inundabilitate ce afectează de obicei soluri cu un grad redus de fertilitate (litosoluri eutrice – prundice; aluvisoluri eutrice şi litice). Aceasta se poate reduce parţial prin creşterea numărului de baraje pe râurile mari cu scopul de a regulariza debitul cursurilor de apă precum şi acolo unde se impune execuţia de diguri de protecţie pentru apărarea construcţiilor. În cea de a doua situaţie se află râurile mici din zona piemontană de contact dintre Podişul Dragomirnei şi Obcina Mare, râuri tributare mai ales Sucevei, responsabile pentru calamităţile petrecute în ultimii ani pe raza comunelor Arbore, Gura Humorului Voroneţ şi Solca. Aici condiţiile de relief sunt cele care permit pe de o parte precipitaţii abundente într-un timp foarte scurt, dar şi o scurgere foarte rapidă a apei din cauza pantei mari a terenului. Viiturile sunt mai bruşte şi mai violente, impunându-se redimensionarea podeţelor precum şi evitarea locuirii în zonele afectate.

g) *Volum edafic redus*: sunt solurile cu mult schelet din zona montană şi din luncile râurilor. Nu se poate acţiona asupra lor, singura măsură fiind folosirea lor ca păşuni şi fâneţe.

h) *Deficit de elemente nutritive:* este una din marile probleme cu care se confruntă agricultura suceveană atât în zona de munte dar şi în cea de deal. Dacă problemele legate de aprovizionarea cu potasiu nu sunt chiar atât de mari, legat de faptul că rocile mamă ale solului sunt bogate în potasiu, în schimb pentru azot şi mai ales fosfor situaţia este mai gravă, din cauza lipsei de fertilizanţi naturali şi artificiali, şi de amendamente. Se impune utilizarea de îngrăşăminte chimice complexe.[[3]](#footnote-3)

Tabel III.1.2.1. Repartiţia solurilor afectate de factori de degradare în anul 2017

în judeţul Suceava (*Sursa: O.S.P.A. Suceava*)

| **Factori de degradare** | | | **Suprafaţa (ha)** |
| --- | --- | --- | --- |
| Eroziune | Suprafaţă | | 59.526 |
| Adâncime | | 1.652 |
| Alunecări de teren | | | 23.278 |
| Inundabilitate | | | 52.427 |
| Acidifiere | | | 240.690 |
| Compactare | | | 31.455 |
| Deficit de  elemente  nutritive | | Azot | 188.281 |
| Fosfor | 243.885 |
| Potasiu | 47.767 |
| Volum edafic redus | | | 19.142 |
| Sărăturare | | | - |
| Exces de umiditate în sol | | | 184.156 |
| Gleizare | | | 43.903 |
| Pseudogleizare | | | 91.755 |
| Secetă periodică | | | - |
| Terenuri nisipoase | | | 175 |

**III.2. Zone critice sub aspectul deteriorării solurilor**

***III.2.1. Zone afectate de procese naturale***

Sub aspectul deteriorării solurilor determinate de procese naturale, zonele critice sunt cele afectate de eroziune în adâncime şi alunecări active din zona Todireşti – Dealul Osoi, ca face parte din monitoringul de ordinul II.

În perioada 2012 – 2014, pe terenurile cartate de către O.S.P.A. Suceava nu au fost întâlnite alte zone critice, cartările din zona montană punând în evidenţă doar mici areale cu eroziune slabă şi alunecări stabilizate şi semistabilizate. După anul 2014, nu au fost alte suprafeţe de teren cartate.

Problemele generale cu care se confruntă judeţul Suceava legat de deteriorarea calităţii solului sunt:

* Invadarea păşunilor din zona montană cu vegetaţie forestieră, având ca efect degradarea compoziţiei floristice şi acidifierea solului
* Reactivarea alunecărilor semi-stabilizate şi extinderea zonelor cu ravene, după perioade ploioase.

**III.3. Presiuni asupra stării de calitate a solurilor**

***III.3.1. Utilizare şi consumul de îngrăşăminte***

Îngrăşămintelereprezintă hrana plantelor şi au rolul de a preîntâmpina scăderea conţinutului de substanţe nutritive în sol. Pentru a creşte şi a se dezvolta normal plantele au nevoie de carbon, hidrogen, oxigen, pe care le iau din aer şi apă, plus 13 elemente minerale esenţiale numite substanţe nutritive sau fertilizatori, pe care le iau în mod normal din sol.

Cele mai solicitate îngrăşăminte sunt:

a) îngrăşăminte azotoase: azotat de amoniu, nitrocalcar, uree, sulfat de amoniu

b) îngrăşăminte fosfatice: triplu superfosfat, superfosfat

c) îngrăşăminte complexe (NPK)

Fertilizanţii (îngrăşăminte chimice) sunt substanţe ce conţin cel puţin un element nutritiv de bază pentru sol: azot, fosfor, potasiu (N:P:K). Fertilizanţii trebuie aplicaţi după analiza chimică a solului, care arată carenţa în elemente şi microelemente. În caz contrar, dozele mari de azotat de amoniu produc acidifierea solului.

Azotatul trece din sol în plante şi de aici la om şi animale, producând methemoglobinemia (maladia albastra) ce provoacă creşterea mortalităţii infantile cu 2-5%.

Folosirea fertilizanţilor provoacă şi carenţe de microelemente în sol cum sunt: zinc, fier, cupru, bor, magneziu, mangan. Efectele apărute la plante sunt legate de scăderea rezistenţei la factorii climatici, apariţia unor maladii, iar la animale prin unele modificări în organismul lor. Balanţa brută a substanţelor nutritive din agricultură, indică echilibrul sau dezechilibrul substanţelor nutritive pe hectarul de teren agricol.

Utilizarea îngrăşămintelor chimice în judeţul Suceava în perioada 2012-2016 este prezentată în Tabel III.3.1.1 şi Fig. III.3.1.1(nu sunt date pentru 2017):

Tabel III.3.1.1. Îngrăşăminte chimice şi naturale folosite în agricultură

(*sursa: Anuarul Statistic al judeţului Suceava, 2017*)

|  |  |  |  |  |  |  |
| --- | --- | --- | --- | --- | --- | --- |
|  | **U.M** | **2012** | **2013** | **2014** | **2015** | **2016** |
| Azotoase | tone subst. activă | 3957 | 4645 | 2340 | 4482 | 1640 |
| Fosfatice | 1486 | 1731 | 680 | 1578 | 497 |
| Potasice | 1040 | 1648 | 466 | 1227 | 487 |

Fig. III.3.1.1. Evoluţia cantităţilor de îngrăşăminte chimice şi naturale folosite în agricultură

(*sursa: Anuarul Statistic al judeţului Suceava, 2017*)

***III.3.2. Consumul de produse de protecţia plantelor***

Pesticidele sunt substanţe chimice folosite în agricultură pentru distrugerea dăunătorilor sau sunt regulatori de creştere. Au conţinuturi diferite de substanţă activă şi impurificatori, în funcţie de procesul tehnologic de obţinere. Acţiunea lor poluantă cuprinde toate mediile: aer, apă, sol, circulaţia lor efectuându-se prin intermediul vieţuitoarelor, apei şi aerului.

Din cantitatea aplicată de pesticid, doar o mică parte acţionează, restul pierzându-se în sol, aer sau pe plante. De exemplu la fungicide, acţionează doar 3% din cantitatea împrăştiată, la ierbicide doar 5-40%.

Pesticidele acţionează în sol asupra microorganismelor, prin inhibarea unor enzime, scăderea populaţiei de micromicete (microciuperci parazite), diminuarea capacităţii de reţinere a azotului prin influenţarea microorganismelor nitri- şi denitrificatoare. Toxicitatea lor se exprimă prin doza letală DL50. Pesticidele sunt mijloace chimice de protecţie a plantelor şi sunt clasificate în funcţie de organismul-ţintă combătut, ca: erbicide, insecticide, fungicide, acaricide, nematocide, moluscocide, raticide şi cu acţiune mixtă.

Produsele utilizate în protecţia plantelor se clasifică în două categorii: produsele din grupa de toxicitate III şi IV (slab toxice) şi produsele din grupa I şi II de toxicitate (înalt toxice şi foarte toxice), ultimele fiind utilizate numai de către personalul specializat, autorizat de autorităţile competente. Pentru anul 2017 nu sunt date.

Tabel III.3.2.1. Pesticide folosite în agricultură în perioada 2012-2016

(*sursa: Anuarul Statistic al judeţului Suceava, 2017*)

|  |  |  |  |  |  |  |
| --- | --- | --- | --- | --- | --- | --- |
| **Tip** | **U.M** | **2012** | **2013** | **2014** | **2015** | **2016** |
| Insecticid | kg  subst. activă | 12268 | 13472 | 4251 | 3704 | 1830 |
| Fungicid | 43495 | 45370 | 46741 | 43921 | 22500 |
| Erbicid | 38487 | 40683 | 34509 | 43374 | 10687 |

Fig. III.3.2.1 Evoluţia cantităţilor de pesticide folosite în agricultură în perioada 2012-2016

(*sursa: Anuarul Statistic al judeţului Suceava, 2017*)

***III.3.3. Evoluţia suprafeţelor de îmbunătăţiri funciare***

Începând cu anul 1991, odată cu aplicarea Legii nr. 18 privind constituirea şi reconstituirea dreptului de proprietate, a avut loc punerea în posesie şi pe suprafeţele de teren din incintele amenajărilor de îmbunătăţiri funciare, beneficiarii legii considerând că dreptul de proprietate asupra terenurilor, le conferă orice drept şi asupra lucrărilor de desecare-drenaj. Ca urmare, imediat după anul 1991 au avut loc o serie de descompletări a reţelei de desecare-drenaj, prin sustragerea dalelor de la consolidările taluzurilor, din preajma podetelor, de la racordarea biefurilor, confluenţa canalelor şi de la secţiunile de control şi măsurare a debitelor. De asemenea, au fost sustrase tuburile de beton ale unor podeţe şi cămine de vizită, precum şi tuburile de capăt ale unor drenuri colectoare[[4]](#footnote-4).

Tabel III.3.3.1. Evoluţia suprafeţelor de îmbunătăţiri funciare

în perioada 2013-2017, în jud. Suceava (*Sursa: ANIF - Unitatea de Administrare Suceava*)

|  |  |  |  |  |  |
| --- | --- | --- | --- | --- | --- |
| **Tipuri de amenajări** | **Suprafeţe amenajate (ha)** | | | | |
| **2013** | **2014** | **2015** | **2016** | **2017** |
| Suprafaţă amenajată prin irigaţii | 3791 | 3791 | 3791 | 3791 | 3791 |
| Suprafaţă amenajată cu lucrări de desecare - drenaj | 44904 | 44904 | 44904 | 44904 | 44904 |
| Suprafaţă amenajată cu lucrări de combatere a eroziunii solului | 85189 | 85189 | 85189 | 85189 | 85189 |

Din tabelul III.3.3.1. rezultă faptul că în judeţul Suceava nu s-au realizat lucrări noi de îmbunătăţiri funciare în ultimii 5 ani.

**III.4. Prognoze şi acţiuni întreprinse pentru ameliorarea stării de calitate a solurilor**

|  |
| --- |
| **Cod indicator România**: RO 26  **Cod indicator AEM**: CSI 026  **DENUMIRE**: SUPRAFAŢA DESTINATĂ AGRICULTURII ECOLOGICE  **DEFINIŢIE**: Indicatorul cuantifică ponderea suprafeţei destinată agriculturii ecologice (suma zonelor actuale cu agricultura ecologică şi a zonelor în curs de transformare), ca proporţie raportată la suprafaţa agricolă totală. Agricultura ecologică poate fi definită ca fiind un sistem de producţie care pune o mare importanţă pe protecţia mediului şi a animalelor, prin reducerea sau eliminarea utilizării organismelor modificate genetic şi a produselor chimice sintetice de tipul fertilizatorilor, pesticidelor şi a promotorilor regulatorilor de creştere |

Agricultura ecologică este un sistem de agricultură dezvoltată în mod explicit pentru a fi durabilă din punct de vedere ecologic şi care este reglementată prin normative clare şi verificabile.

Agricultura este considerată „organică” la nivelul Uniunii Europene, numai dacă este în conformitate cu Regulamentul (CEE) nr. 2092/91 al Consiliului UE (şi amendamentele sale). În acest cadru, agricultura organică este diferenţiată de alte abordări ale producţiei agricole, prin aplicarea unor standarde reglementate (reguli de producţie), proceduri de certificare (scheme de inspecţie obligatorii) şi o schemă specifică de etichetare, conducând la apariţia unei pieţe specifice, izolată parţial de la alimentele non-organice.

Agricultura ecologică furnizează servicii de mediu, prin asigurarea protecţiei biodiversităţii, reducerea poluării, reducerea emisiilor de dioxid de carbon, asigurarea unor condiţii de bunăstare a animalelor şi dezvoltarea activităţilor economice la nivel local.

Agricultura ecologică are ca scop stabilirea unor sisteme de producţie agricolă durabilă din punct de vedere a protecţiei mediului. Cadrul său legal este stabilit de Regulamentul Consiliului Europei nr. 834/2007 şi amendamentele sale.

Adoptarea tehnicilor de agricultură ecologică de către fermieri este sprijinită prin subvenţii în cadrul unor scheme agricole şi de mediu şi de alte măsuri şi planuri de dezvoltare rurală la nivelul statelor membre. În anul 2004, Comisia UE a publicat un „*Plan de Acţiune European pentru Agricultură şi Alimente Organice*” (COM(2004)/415 final) pentru a promova agricultura ecologică.

Nu există ţinte specifice ale UE în ceea ce priveşte ponderea suprafeţei destinate agriculturii ecologice. Totuşi, o serie de State Membre UE şi-au stabilit deja obiective pentru suprafeţele de practicare a agriculturii ecologice[[5]](#footnote-5).

Evoluţia suprafeţelor de teren destinate agriculturii ecologice din judeţul Suceava în ultimii 5 ani este prezentată în figura de mai jos:

Fig.III.4.1. Suprafaţa cultivată în agricultura ecologică raportată la suprafaţa agricolă a jud.

(*Sursa: Direcţia pentru Agricultură Județeană Suceava*)

1. Ghid de elaborare a Raportului anual privind starea mediului conform cerinţelor SOER, pag 136. [↑](#footnote-ref-1)
2. Mediul European - Starea şi Perspectiva 2010,EEA, site http://www.eea.europa.eu/soer/synthesis/synthesis [↑](#footnote-ref-2)
3. O.S.P.A. Suceava, 2015 [↑](#footnote-ref-3)
4. Influenţa factorului antropic asupra integrităţii şi funcţionării reţelei de desecare - drenaj din sistemul Rotopăneşti-Rădăşeni-Fântâna Mare, O.Radu, Univ.de Ştiinţe Agricole şi Medicină Veterinară Iaşi [↑](#footnote-ref-4)
5. Ghid de elaborare a Raportului anual privind starea mediului conform cerinţelor SOER – Indicator RO 26 ,,*SUPRAFAȚA DESTINATĂ AGRICULTURII ECOLOGICE’’* [↑](#footnote-ref-5)